Papersnake/gushiwen huggingface dataset:
离雪山像赞
释智遇（宋代）

弊衣缠瘦骨，衰发覆苍颜。
世上底时节，刚然要出山。
送李经
李纯甫（金朝）

髯张元是人中雄，喜如俊鹘盘秋空。怒如怪兽拔古松，老我不敢婴其锋。

更著短周时缓颊，智囊无底眼如月。斫头不屈面如铁，一说未穷复一说。

勍敌相扼已铮铮，二豪同军又连衡。屏山直欲把降旌，不意人间有阿经。

阿经瑰奇天下士，笔头风雨三千字。醉倒谪仙元不死，时借奇兵攻二子。

纵饮高歌燕市中，相视一笑生春风。人憎鬼妒愁天公，径夺吾弟还辽东。

短周醉别默无语，髯张亦作冲冠怒。阿经老泪如秋雨，只有屏山拔剑舞。

拔剑舞，击剑歌，人非麋鹿将如何。秋天万里一明月，西风吹梦飞关河。

此心耿耿轩辕镜，底用儿女肩相摩。有智无智三十里，眉睫之间见吾弟。
嘲江翁还接篱
梅尧臣（宋代）

何言恐偷样，自是君妇懒。五日缝一巾，犹道苦未晚。
王璠伯玉携诗见过二首
赵蕃（宋代）

大热有如此，凉风安在哉。
书凭长日度，客欠好怀开。
豹立妨看竹，蟾飞为扫槐。
欣然王氏子，枉步袖诗来。
梅花三咏 其一 香
董师谦（宋代）

雪蘤霜须苔藓枝，玉堂事去且疏篱。世人孔鼻无分别，吐露芳心欲向谁。
长兄新买珠灯试宴二首 其二
皇甫汸（明代）

为欢讵惜散黄金，讶向鲛人购远琛。但遣履綦承夜色，不缘缨组照春心。
次韵刍父秋怀
苏泂（宋代）

四十才如此，将来事可吁。
长斋甘短褐，旧债压新租。
已觉身何有，行当梦亦无。
茅檐负朝日，黄卷足相娱。
踏莎行（上元月明，无灯，明日霰雨屡作）
刘辰翁（宋代）

璧彩笼尘，金吾掠路。海风吹断楼台雾。无人知是上元时，一夜月明无著处。

早是禁烟，朝来冻雨。东风自放银花树。雪晴须有踏青时，不成也待明年去。
简李五峰
朱晞颜（宋代）

今我忽不乐，长思草泽中。狂歌友樵牧，行乐意所从。

一出风尘友，蹋翼栖樊笼。粱肉非不佳，快意野草丰。

别君踰半载，茅塞心有蓬。俗物纷满前，推挽难为容。

何由座置君，胜日支双筇。勃窣三家陂，把菊临西风。

村酒不须贳，此乐谁能穷。
海陵病中 其三
吕本中（宋代）

客游历历都如梦，身事悠悠略似僧。只么随缘作官去，不知从古更谁曾。
喜小楼西新柳抽条
白居易（唐代）

一行弱柳前年种，数尺柔条今日新。渐欲拂他骑马客，

未多遮得上楼人。须教碧玉羞眉黛，莫与红桃作麹尘。

为报金堤千万树，饶伊未敢苦争春。
归耕
陆游（宋代）

随牒人间鬓欲疏，归耕且复补东隅。
甑炊地碓新舂米，衣拆天吴旧绣图。
有圃免烦官送菜，叩门翻喜吏徵租。
不愁问字无来客，惟欠杨雄宅一区。
逍遥咏
宋太宗（宋代）

含元得一本真宗，误者平论总是空。
万象都来皆备数，千言譬谕了然通。
才高俊彦优堪赏，窃禄偷安有异同。
唯愿他心如似我，不教陷恶罪身中。
念奴娇·石头城
郑燮（清代）

悬岩千尺，借欧刀吴斧，削成城郭。千里金城回不尽，万里洪涛喷薄。王浚楼船，旌麾直指，风利何曾泊。船头列炬，等闲烧断铁索。
而今春去秋来，一江烟雨，万点征鸿掠。叫尽六朝兴废事，叫断孝陵殿阁。山色苍凉，江流悍急，潮打空城脚。数声渔笛，芦花风起作作。
游茅山二首
李中（五代）

绿藓深迎步，红霞烂满衣。洞天应不远，鸾鹤向人飞。

茅许仙踪在，烟霞一境清。夷希何许叩，松径月空明。
读史
罗公升（宋代）

太初结绳制自好，庖犧仓颉计益疏。
拓跋小羌行国字，钟山丞相著新书。
题平江范石
释宝昙（宋代）

经纶初不碍躬耕，更复缘诗太瘦生。莫问雪堂人在否，石湖依旧小桥横。
楚州
沈长卿（宋代）

楚州淮阴娑罗木，霜露荣倅今何如。
能令草木死不枯，当时为有北海书。
荒碑侵苔藓山湿，尚写墨本传东吴。
琉璃轩
杨杰（宋代）

西轩一泓水，莹净碧琉璃。天人举目视，中有鱼龙知不知。
瞻彼南山
司马光（宋代）

瞻彼南山，有梌有棠，
维叶牂牂。君子之燕，
笾豆洋洋，鼎俎将将。
君羞阜昌，上下乐康，
邦家之光。君子万年，
抚有四荒，受禄无疆。
依韵和锺离季才留别之作
晁说之（宋代）

不脱征裘已到春，纵风横雨又经旬。
期君独步入京国，与我相逢在水滨。
愤世何言诗溅泪，愁心自醉酒生尘。
胡然乘兴稽山去，为问流觞曲水人。
青冢
张蠙（唐代）

倾国可能胜效国，无劳冥寞更思回。

太真虽是承恩死，只作飞尘向马嵬。
过崎山
陈著（宋代）

晓过崎山下，溪清水见沙。
石根交虎豹，树影乱龙蛇。
黄竹藏丹渚，青帘卖酒家。
扣舷汀鹭起，撇撇带西斜。
挽薛艮斋二首
徐嘉言（宋代）

宦游将适郑公乡，众说膺门气味长。
欲效然明略陈语，那知叔向罢登堂。
毗坛不试新分竹，霅水空瞻旧茇棠。
天不憖遗何太早，忍看埋玉向高冈。
恭王殿
邹浩（宋代）

昔人语君臣，相须比弓矢。乃若父子间，至情非所拟。

惟王适帝心，重以才艺美。朝罢正临轩，隤丸未云已。

谁令羽翮摧，高飞为中止。朅来天宇东，基构傍菏水。

灵光屹相望，应陋苟完矣。于今崇传舍，便是当时阯。

那知王者居，日与行子市。悲风起庭槐，飒飒盈双耳。
玉楼春
佚名（宋代）

东风昨夜吹春昼。陡觉去年梅蕊旧。谁人能解把长绳，系得乌飞并兔走。
清香潋滟杯中酒。新眼苗条江上柳。尊前莫惜玉颜酡。且喜一年年入手。
上郑毅夫
许氏（宋代）

明时乐事输诗酒，帝里风光剩占春。
况是白衣重得侣，不堪青旆自招人。
早知玉漏催三鼓，肯把金貂换百巡。
大抵仁人怜气类，不教孤客作囚身。
赠功成将
方干（唐代）

定难在明略，何曾劳战争。飞书谕强寇，计日下重城。

深雪移军夜，寒笳出塞情。苦心殊易老，新发早年生。
接晦庵荐志南书有作
释志南（宋代）

上人解作风骚话，云谷书来特地夸。
杨柳杏花风雨后，不知诗轴在谁家。
钱生幽禽图
范梈（元代）

谁人剪下碧梧枝，误落西风粉墨池。立断小禽飞不去，朝阳何事凤鸣迟？
晚步白云渡
赵怀玉（清代）

野色苍然来，徘徊日云暮。人生几两屐，同辈此间步。

远火细明楼，昏鸦乱归树。结庐在前溪，十年老蟫蠹。

溪上白云深，笑指吾家住。颇无车马喧，雅有朋交素。

卬须期共济，利涉问前路。结网亦何心，褰裳自洄溯。

待月月未升，清风起官渡。
次韵审知寄来二首
赵蕃（宋代）

一日复一日，何胜一万周。
有山皆崒崒，无水不悠悠。
为我谋归策，将诗说旧游。
山林与城市，吾亦任乘流。
太常乐章三十首其六酌献第二室奏大宁之舞曲
杨亿（宋代）

文思圣祖，长发其祥。
锡羡蕃衍，德厚流光。
眷命自天，卜世聿昌。
肃祗孝享，降福无疆。
岁暮杂感
陆游（宋代）

天风吹雪片，大者如飞鸥；岂惟平沟坑，直恐薶马牛。
百钱买薪蒸，千钱赎褐裘，虽无狐貉温，要免沟壑忧。
小儿为我言，幸可具杯瓯；园蔬亦复佳，过足翁岂求。
重过倪高士徵九池馆淹留竟日时主人在西山未归
宫去矜（清代）

记来长坂被秋兰，风磴依然苔藓瘢。傍母眠凫沿略彴，将雏语燕上阑干。

碧梧又验三年闰，青竹微增六月寒。更爱殷勤留客意，一时檐溜作惊湍。
高阳台 其三 平定州妒女祠事与刘伯玉妻妒妇津相类，戏拈此解
周之琦（清代）

偕隐曾传，潜渊妄托，休猜绵上娉婷。十笏荒祠，凝尘谁扫朱棂。

春松秋菊东阿赋，问宓妃、甚事干卿。枉思量，罗袜凌波，翠羽扬灵。

千年梦雨空飘瓦，怪胥涛遗恨，历劫难平。唤渡蛾眉，等闲风浪还生。

茂宏九锡徒相笑，怕短辕、到此须惊。赛村巫，一勺椒浆，好荐鸧鹒。
晓坐荷桥四首
杨万里（宋代）

雨後晨前绝爽时，胡床四面是荷池。
荷珠细走惟愁落，为报薰风莫急吹。
蝗飞高
徐照（宋代）

战士尸上虫，虫老生翅翼。目怒体甲硬，岂非怨飞激。

栉栉北方来，横遮遍天黑。戍妇闻我言，色变气咽逆。

良人近战死，尸骸委砂砾。昨夜魂梦归，白骑晓无迹。

因知天中蝗，乃是尸上物。仰面久迎视，低头泪双滴。

呼儿勿杀害，解系从所适。蝗乎若有知，飞入妾心臆。
乐府杂曲。鼓吹曲辞。临高台
贯休（唐代）

凉风吹远念，使我升高台。宁知数片云，不是旧山来。

故人天一涯，久客殊未回。雁来不得书，空寄声哀哀。
酒渴爱江清
韦庄（唐代）

酒渴何方疗，江波一掬清。泻瓯如练色，漱齿作泉声。

味带他山雪，光含白露精。只应千古后，长称伯伦情。
刘资政挽词 其二
沈与求（宋代）

志士长悲处死难，唯公勇决一言间。结缨季路空遗迹，投阁扬雄亦厚颜。

义烈峥嵘昭国史，忠魂寂寞閟家山。只鸡已负它年约，下客伤心两鬓斑。
雁
方蕖（明代）

水静芦花暗，风高羽翰轻。楚云孤影断，汉月几家明。

韵入冰弦怨，书传玉塞情。江城无限思，短笛一声清。
入象州界
孙觌（宋代）

须贾之罪发可数，张仪之辨舌空存。以身藏怨今如此，不死投荒感上恩。

殊俗若为投缓急，故交何处问寒温。多情鸟鹊真幽伴，莫遣张罗翟尉门。
对雨柬徐杨二先辈
朱曰藩（明代）

长安飞雨洒轻埃，万户千门画里开。
雾树稍迷蓬阁观，烟丝犹里建章台。
故园红药谁同赏，旅榻青苔客不来。
莫怪残春倍惆怅，一山风景各衔杯。
邵亢茂材南归
韩琦（宋代）

褐衣亲策对中宸，三道精求素业陈。履迹见穿期仕汉，璧瑕因指不留秦。

云迷江树归艎促，翼退天阍客梦新。好俟乡人再推上，决科优等继平津。
秋霁
释元肇（宋代）

一室虫悲万感生，林梢攧雨湿秋声。诗成后夜无人问，月到云间不肯明。
送先上人亲潜庵
释德洪（宋代）

潜庵九十一，自是百岁人。造物偶遗漏，顿置漳水滨。

先禅江西来，邈得渠侬真。展挂雪色壁，毛发皆精神。

三玄合水乳，五位透金尘。譬如百衲帔，岁晚思惠新。

臊僧不肯信，眼肉悬千斤。飞兔略燕楚，敏若臂屈伸。

衲子参活意，击电飞机轮。宁如臊僧徒，蠢蠢粘唾津。
訾洲即事
张孝祥（宋代）

一雨便清凉，风回百草香。云山米家画，水竹辋川庄。

僧赋蠲新帖，墙榛斩旧行。归鞍乘晚霁，空翠满轻装。
秋梁公陶渊明俱为彭泽令至今有庙在焉刁景纯
王安石（宋代）

梁公壮节就夔魖，陶令清身托酒徒。
政在房陵成底事，年称甲子亦何须。
江山彭泽空遗像，岁月柴桑失故区。
末俗此风犹不竞，诗翁叹息未应无。
姑苏台奉别侍御王继学
萨都剌（元代）

骢马霜台好使君，碧罗衫色透春云。帘垂绶带虾须细，烛剪金春燕尾分。

四海名高瞻北斗，五弦调古和《南薰》。姑苏台下人无数，争看门生拜主文。
洪驹父泛舟将过颍同张仲宗出钱席间留诗为别
王铚（宋代）

晚岸云低月，相随照梦归。
行藏叹人境，开阖在天机。
身与江山远，书寻鸿雁飞。
薄情怨青女，偏解透征衣。
再获一砚自和
刘克庄（宋代）

三砚联翩买券成，绝胜玉杵聘云英。
拊摩无粟向肌起，涂抹有花从笔生。
韫匵每愁逢暴客，倾囊或笑费方兄。
古来事业由勤苦，不信磨穿道不亨。
寄生虫饷银茄不敢送场屋士
方岳（宋代）

秋风谁怒水中蟹，昨梦不疑杯裹蛇。
迸齿清寒银粟粟，不随盐酪供毗耶。
士龙携二孙同弱侯过余解粽 其四
李贽（明代）

泗州说有大圣，金陵亦有元城。何似维明与公，并称二李先生。
赠吴氏兄弟三首
陈师道（宋代）

得失媸妍只自知，略容千载有心期。
恨君不识金华伯，何处如今更有诗。
高阳台·唐花
夏孙桐（清代）

金屋安排，玉楼酝酿，人閒几费春工。支取韶光，销寒九九图中。

群芳原不甘沦落，惯年年、来趁冬烘。任缤纷、矾弟梅兄，斗艳青红。

外边寒重谁知得，暂炉熏宵拥，钗朵晨笼。香梦沈酣，瞒他冻蝶痴蜂。

偷春容易春难驻，又番番、催换东风。待何时、看遍长安，钿毂相逢。
陪郑王相公赋筵前垂冰，应教依韵
徐铉（宋代）

窗外虚明雪乍晴，檐前垂霤尽成冰。长廊瓦叠行行密，

晚院风高寸寸增。玉指乍拈簪尚愧，金阶时坠磬难胜。

晨餐堪醒曹参酒，自恨空肠病不能。
闲游
陆游（宋代）

一见溪山病眼开，青鞋处处蹋苍苔。
平生长物扫除尽，犹带笔床茶灶来。
题十二溪女图
王灼（宋代）

霞佩缀仙班，春风拥髻鬟。
应无世间梦，怅望碧溪湾。
赠邹吹之六十
倪应征（明代）

风华刊落剩骦裘，逸宕湖山六十秋。气逼剑霜诗骨冷，韵标花十墨香浮。

仙源路近桃千树，尘世氛消茗一瓯。自是此中堪久视，何须海外觅丹邱。
少狂喜文章
王安石（宋代）

少狂喜文章，颇复好功名。
稍知古人心，始欲老蚕耕。
低徊但志食，邂逅亦专城。
仰惭冥冥士，俯愧扰扰甿。
良夜未遽央，青灯数寒更。
拨书置左右，仰屋慨平生。
题舒蓼瞻啸圃独吟图二首
吴潜（宋代）

丹厓白云往来，绝岸流潮吞吐。
我所思兮何人，莽悠悠兮太古。
瑞峰寺
刘克庄（宋代）

寺在高山顶，天寒偶一登。
孤僧营粥饭，诸佛阙香灯。
潮落洲分派，林疏塔见层。
危栏宜老眼，欲去几回凭。
下第投所知
杜荀鹤（唐代）

落第愁生晓鼓初，地寒才薄欲何如。不辞更写公卿卷，

却是难何骨肉书。御苑早莺啼暖树，钓乡春水浸贫居。

拟离门馆东归去，又恐重来事转疏。
秋兴
陆游（宋代）

满簪白发不胜繁，窃禄偷安媿主恩。
东馆烟波秋渐瘦，北山雾雨昼多昏。
功名蹭蹬身长弃，筹策澜翻舌幸存。
堪笑此生虚过尽，一秋闭合听啼猿。
韦处士郊居
雍陶（唐代）

满庭诗境飘红叶，绕砌琴声滴暗泉。
门外晚晴秋色老，万条寒玉一溪烟。
天津闲步
邵雍（宋代）

天子旧神州，葱葱气象浮。
园林闲近水，殿阁远横秋。
浪雪暑犹在，桥虹晴不收。
人间无事日，此地好淹留。
十月朔客建业，不得与兄弟上冢之列，悲感成
范成大（宋代）

岁已看成暮，身今未得归。
风尘孤泪尽，霜露寸心违。
南涧新流水，西山旧落晖。
烟松应好在，宿草定成非。
逝水方东去，浮云浪北飞。
危魂先自断，不待更沾衣。
赵河感旧诗
杨文照（清代）

飞絮萍花感不禁，东风影里认浮沈。异乡岁月愁中鬓，末路功浮醉后心。

城郭千年仙鹤杳，阴符一卷草堂深。天涯随意留鸿爪，多少泥痕没处寻。
秋行二首·其二
徐玑（宋代）

红叶枯梨一两株，翛然秋思满山居。
诗怀自叹多尘土，不似秋来木叶疏。
饯骆四二首
李峤（唐代）

平生何以乐，斗酒夜相逢。曲中惊别绪，醉里失愁容。

星月悬秋惊，风霜入曙钟。明日临沟水，青山几万重。

甲第驱车入，良宵秉烛游。人追竹林会，酒献菊花秋。

霜吹飘无已，星河漫不流。重嗟欢赏地，翻召别离忧。
送赵德老观文东归
楼钥（宋代）

趣还宗老侍经筵，宿望訏谟信岿然。
引疾屡烦颁汉制，赋归先已买吴船。
去年趋召叨同传，今日求闲愧着鞭。
未得相随出关去，羡公徒御若登仙。
丑奴儿（木犀）
李纲（宋代）

幽芳不为春光发，直待秋风。直待秋风。香比余花分外浓。

步摇金翠人如玉，吹动珑璁。吹动珑璁。恰似瑶台月下逢。
颂证道歌·证道歌
释印肃（宋代）

寻师访道为参禅，先将鼻孔与人穿。
大喝一声三日困，尘毛犹挂曲床边。
重九夜吴希实隐君馆陪饯君搢诗人 其一
谢榛（明代）

开樽当节序，归思莫匆匆。秋色犹南菊，寒声自北鸿。

几人心迹定，万事古今同。旷达真吾辈，何如栗里翁。
旧在成都初春无事日访昭觉保褔正法诸刹甚可
陆游（宋代）

忆在西川集宝坊，幅巾萧散日初长。
伊蒲塞馔分香积，优钵罗花散道场。
客路逢春增感慨，旧游回首已微凉。
新晴强作寻幽计，有底文书作许忙？
甲戌客临安
唐泾（宋代）

金谷烟花醉未醒，鼾边无梦到功名。
十郎复里长函剑，六丈胸中旧貯兵。
天豕星沈狼有影，海鰌风紧鹤无声。
如闻浩浩愁相讯，何日衣冠乐太平。
碧云寺泉亭二首 其一
孙承恩（明代）

马蹄随意踏晴沙，宝地诸天昼雨花。试酌灵源已烦疾，不妨深坐梵王家。
奉和御製读晋书
夏竦（宋代）

李重推清雅，初传友爱名。
嘉言为时发，大谊傅经明。
崇德诚堪慕，修身岂易倾。
留心众才举，千载仰诠衡。
六言
章甫（宋代）

旧书终日懒读，小斧有时独携。
取醉旋篘白酒，护生不杀黄鸡。
何家庄八景 其六 水碓宵舂
何乔新（明代）

村居澹无营，所需在粒食。引泉运双杵，匪藉樵青力。

飙轮驶若飞，怒湍亦冲激。月明响丁丁，随风入寥泬。

精凿谅天成，功利妙无迹。却忆汉阴言，赩然长太息。
白紵歌舞四时词春
杨万里（宋代）

人生春睡要足时，海波可乾山可移。
珠宫宴罢晓星出，不是天上无鸣鸡。
昨来坐朝到日落，君王何曾一日乐。
上林平乐半苍苔，桃花又去杨花来。
暮春三月至虞山谒受之师同游剑门
郑成功（明代）

西山何其峻，巉岩暨穹苍。藤垂涧易涉，竹密径微凉。

烟树绿野秀，春风草路香。乔木倚高峰，流泉挂壁长。

涛声怡我情，松风吹我裳。静闻天籁发，忽风林禽翔。

夕阳在西岭，白云渡石梁。巘崿争突兀，青翠更苍茫。

兴尽方下山，归鸟宿池旁。
送正法悟无證
释居简（宋代）

百城烟水渺无涯，一锡南来又北飞。楼阁门开当日事，只今毫发不曾移。
立春内中帖子词·皇帝阁
王珪（宋代）

禁沼冰开跳锦鲤，御林风暖啭黄鹂。
金舆未下迎春阁，折遍名花第一枝。
山居图二首 其二
郑元祐（元代）

惟是安僻境，本非薄荣名。松根听泉坐，溪边看云行。

夜雨下黄叶，春风开紫荆。物理有代谢，古人谁独生？
畴老见示荔枝绝句次韵
李纲（宋代）

炎月南闽丹荔子，绛绡微皱裹明珠。金盘数颗已堪赏，何况莆阳十万株。
试长沙胡邦明墨
高吉（宋代）

墨卿溯源流，甄陶何远矣。
系出五大夫，杀身成人美。
策勋凌烟阁，繇此著姓氏。
开国从胶东，裂土封黑水。
平生好太玄，握手忘汝尔。
一笑吐奇芬，熏透诗人髓。
磨礲去寺角，耐久坚莫比。
朋来自远方，陶泓管城子。
传文章心印，千古尽在是。
我老久绝交，未忘抄录耳。
种树书一编，养生论盈纸。
烦卿为记之，岁晚吾事已。
诸公和诗复用前韵 其二
王十朋（宋代）

梁脊连年姓误标，两州骚客瘦吟腰。月河月满燕贺厦，佛国佛生虹挂霄。

多士颜欢歌杜老，一轮香满赋张乔。此途不止为科第，名节崔嵬看立朝。
庵居
吕本中（宋代）

鸟语花香变夕阴，稍闲复恐病相寻。正应独有江山分，素自都无廊庙心。

堂上老亲双白发，门前稚子旧青衿。儿曹不会庵居意，古涧寒泉疑至今。
点绛唇·梦里梁园
元好问（金朝）

梦里梁园，暖风迟日熏罗绮。满城桃李。车马红尘起。客枕三年，故国云千里。更残未。夜寒如水。茅屋清霜底。
诃林送区启图应试北上 其一
陈子壮（明代）

歌舞文明五色同，可知丹穴胜河东。时名群季偏相亚，藜阁依然任火攻。
子夜四时歌·春林花多媚
佚名（南北朝）

春林花多媚，春鸟意多哀。
春风复多情，吹我罗裳开。
次韵时瑞见寄
方翥（宋代）

吟诗夜半霜月白，胡床梦作乘槎客。
醉中入月捉玉免，手摵桂枝鸣策策。
风吹天河银浪高，月边星宿相周遭。
五色机头索云锦，天孙一笑颜如桃。
天河下接武陵溪，重觅仙源路却迷。
五更波上回烟棹，半空飞雨落凄凄。
羽衣稚子双瞳方，伴我清江老严光。
落日还收钓筒去，芦风起处暮天长。
四叠
刘克庄（宋代）

愁见当时玉镜台，返魂无诀可胜哀。
暮年尚有馀情在，月下迢迢挈影来。
瓜州渡头六言
史浩（宋代）

竹叶舟中渔父，瓜州渡口人家。占得烟波活计，全胜富贵生涯。
悼小婢素梅 其二
无垢（清代）

以疾性逾洁，时时拂卧床。犹然觅芳卉，斜插髻云旁。
挽师步理
牟巘五（宋代）

四海东坡老，平生秦太虚。
神游已冥漠，坐念更欷嘘。
手墨看犹湿，心期炯未疏。
堪怜畴昔语，腹痛勿驱车。
和旦起理发
李之世（明代）

金鸡海上鸣，白气发龙宫。晨起搔短鬓，如霜摧秃松。

茸茸不受栉，堕絮飏游风。结束神观整，颒嗽耳目通。

冠簪甫云毕，朝谒何太匆。头岑体复惫，污渍衣重重。

倦骥思枥槽，长鸣擞鬣骢。闻头责子羽，于我将无同。

富贵不可求，神仙不可逢。讵无置身策，东郭灌园公。
闻虏乱
陆游（宋代）

运数群胡尽，烟尘北道昏。
百年身易老，万里志空存。
杨柳摇驰道，樱桃奉寝园。
南公忠义薄，此恨与谁论？
卜算子（和徐师川韵赠歌者）
赵师侠（宋代）

绿暗柳藏烟，红淡花经雨。更著如花似玉人，艳态娇波注。

纤手捧瑶卮，缓遏歌云缕。只恐莺花不解留，还逐东风去。
恭侍圣驾阅视河堤
允礽（清代）

河干芳草正萋萋，辇路逶迤接大堤。新绿渐添杨柳岸，春烟多在杏花蹊。

行宫日近千官集，平野云连万幕齐。淮浦昔闻忧水国，祇今瑞麦满平畦。
恬澹斋
徐庸（明代）

锦绣徒适体，膏粱徒适口。荣禄岂长恃，金玉岂长守。

达人贵恬澹，恬澹乃悠久。赵君宋宗室，德义抱深厚。

为斋扁其名，乐然真可取。行之能不渝，圣贤可为友。

仁心不外此，于焉致眉寿。
禾山秋兴
欧阳鈇（宋代）

夜起集万感，胡为淹此留。
诗成夔子国，人在仲宣楼。
络纬声中泪，芭蕉雨里愁。
遥知屡门倚，应念有方游。
贤者之孝二百四十首·子游
林同（宋代）

犬马何以别，斯言似太深。
深言变养者，可不敬於心。
忆舍弟子彦相望
刘崧（元代）

前月辞京阙，因风问桂枝。秖缘书到早，应怪客行迟。

失学怜宗武，迎门想阿宜。林塘新酿熟，烂醉不须疑。
六柳庄为沈太守作
谢应芳（元代）

彭泽五株柳，清风千载馀。顾余心乃心，修名难与俱。

所以树六柳，于焉结吾庐。门前有流水，树下堪钓鱼。

我柳已成阴，岂不怀放归。人生一趋舍，世事纷万殊。

善学柳下惠，风雨慎攸居。继迹子陶子，亦曰姑徐徐。

谁其知此心，南山默如愚。
李文山书堂
郭印（宋代）

蓄书不能读，人以书簏方。
譬如守钱奴，万镪空靳藏。
读书不能行，虎皮质犬羊。
诗礼假发冢，高言诬黄唐。
我观古圣贤，道学甘膏粱。
文字初未广，游心自得场。
后人富典籍，洛诵日洋洋。
唇腐无所归，白首徒悲伤。
普慈群圃胜，中间敞华堂。
本非挟册地，实筵罗豆觞。
揭名意安在，诗板借辉光。
斲轮如可作，试与一平章。
严陵舟中
王同祖（宋代）

万水千山霁色新，临风一苇捷於神。
羊裘滩下休停棹，闻说狂奴解笑人。
闽省进到冬花佛手
弘历（清代）

一指谁能会，众香犹可薰。似拈闽峤月，飞渡洞庭云。

映坐披全体，因风散细芬。如来无说说，迦叶不闻闻。
横吹曲辞。骢马曲
纪唐夫（唐代）

连钱出塞蹋沙蓬，岂比当时御史骢。逐北自谙深碛路，

连嘶谁念静边功。登山每与青云合，弄影应知碧草同。

今日虏平将换妾，不如罗袖舞春风。
次昭武省祖茔焚黄因会宗族二首 其二
李纲（宋代）

兵火烧残井邑空，溪山依旧夕阳中。故乡自昔悲游子，壮岁来阳今老翁。

细认里闾寻树石，怪看旌旆走儿童。王师新定回源盗，犹喜田家岁事丰。
吴公宜人杨氏挽词二首 其一
孙觌（宋代）

零落藁砧非，犹残泪满衣。三刀悲尚在，双剑喜同归。

地占眠牛卜，门迎吊鹤飞。哀哉埋玉树，千古闷泉扉。
寓舍即事
黄庚（元代）

矮屋编茅槿缚篱，诗人住处恰相宜。
万间突兀梦不到，一室凄清心自知。
窗下无灯童睡早，林间有月鹤归迟。
八荒便作庭除看，南北东西任所之。
泊舟周家步
赵汝燧（宋代）

梢子商量乘早泊，向前十里不逢村。卸帆敛柁依山脚，系缆添桩傍树根。

月魄知风昏有晕，秋光入水净无痕。五更露下欺孤枕，忽听新鸿更断魂。
水龙吟 白莲
李良年（清代）

陂塘五月风来，水荭花外娟娟别。一湾销夏，满池香影，数茎冰雪。

瓣立蜻闲，须粘蝶小，也怜清绝。料新妆慵斗，盈盈坠粉，早洗尽、胭脂靥。

犹记东林千叶。笑棼陀、楚人曾说。冶游更忆，江乡秋蚤，玉纤思折。

白舫斜穿，冷蟾移映，水云明灭。只此时难认，等闲湿了，画罗裙褶。
水龙吟 其八 和韵
李曾伯（宋代）

归来袖手江湖，不妨左右持螯白。凉宵幸对，一轮端正，娟娟秋色。

万宇冰清，千林霜缟，更无云隔。对金茎露冷，铜壶漏静，梧阴转、画桥北。

堪叹平生辙迹。算纷纷、为谁驱役。兔蟾应笑，蝇蜗累我，中年虚历。

抖擞吟情，徘徊舞影，可怜佳夕。怅力微心在，梦中一曲，似黄楼笛。
朝天子·与谁
张可久（元代）

与谁，画眉，
猜破风流谜。
铜驼巷里玉骢嘶，
夜半归来醉，小意收拾，
怪胆禁持，不识羞谁似你。
自知理亏，灯下和衣睡。
郊庙歌辞。武后享清庙乐章十首。第四迎神
佚名（唐代）

敬奠蘋藻，式罄虔襟。洁诚斯展，伫降灵歆。
和答李季蓬因观鄙语见赠
赵蕃（宋代）

沅有茝兮澧有兰，到今风物尚班班。有怀未觉千年远，无力能追一字还。

赠我诗何富风月，知君助不待江山。况闻方奏凌云赋，宁复留繻待出关。
饮湖郡庠即旧时重桂堂也即席赠汪教授
许传霈（清代）

韶华廿载逝如斯，杯酒兴怀今昔时。堂取君家丛桂义，编留先昔校官诗。

依然文字朋僚饮，难得丹铅几席随。开到白莲人未倦，当年茂叔不吾欺。
鹧鸪天·宝炬金莲一万条
佚名（宋代）

宝炬金莲一万条。火龙围辇转州桥。月迎仙仗回三殿，风递韵音下九霄。登复道，听鸣鞘。再颁酥酒赐臣僚。太平无事多欢乐，夜半传宣放早朝。
新雨水
朱元璋（明代）

片云风驾雨飞来，顷刻凭看遍九垓。
楹外近聆新水响，遥穹一碧见天开。
夜泊长桥同斗一君熙作
葛一龙（明代）

虹梁亘一里，半入溪花丛。
县郭浮居绕，江门照影空。
月寒春尽雪，渔集夜无风。
语谓同舟客，前年过此中。
句
施宜生（金朝）

临池翕忽云雾集，舞剑浩荡波涛翻。
诗
孙绰（魏晋）

野马闲于羁，泽雉屈于樊。神王自有所，何为人世间。
予告归入倒马关作
苏祐（明代）

南风吹雨傍关来，关上千峰画角哀。
老去尚怜金甲在，生还重见玉门开。
鹍弦谩引思归调，虎节空惭上将才。
圣主恩深何以报，车前部曲重徘徊。
山居
蔡槃（宋代）

急雨开新霁，薰风献嫩凉。
苔花停画壁，云叶护书床。
枕上清风细，诗中雅兴长。
地偏人到少，幽鸟语新篁。
郭氏嘉山亭
胡宏（宋代）

衡山何似洛城居，不久从来亦不余。
赤县人希旧勋业，清閒身自富时书。
搜罗神化观周易，略去玄黄陋太初。
最是忘机湘水上，风轻日淡看游鱼。
荆州贼平临洞庭言怀作
李白（唐代）

修蛇横洞庭，吞象临江岛。
积骨成巴陵，遗言闻楚老。
水穷三苗国，地窄三湘道。
岁晏天峥嵘，时危人枯槁。
思归阴丧乱，去国伤怀抱。
郢路方丘墟，章华亦倾倒。
风悲猿啸苦，木落鸿飞早。
日隐西赤沙，月明东城草。
关河望已绝，氛雾行当扫。
长叫天可闻，吾将问苍昊。
过西山
黄庭坚（宋代）

新春木叶未蒙笼，西望天涯几日通。
商洛山间白云起，行歌思见采芝翁。
新晴出门闲步
陆游（宋代）

一夜风号作快晴。
披裘扶杖出门行。
青山绕舍雪封尽，丹叶满街霜染成。
废寺僧寒多晏起，近村农惰阙冬耕。
穷人旋画膨脝计，自买蹲鸱煮糁羹。
丘叔乔七十生朝二首·其一
陈藻（宋代）

人生七十为稀有，强健如公有几人。
况是上元灯火夜，儿孙楚楚贺生辰。
瀑布二首 其二
王阮（宋代）

万仞青空不可攀，天将飞瀑挂其间。一双玉塔倚绝壁，两道白其腾半山。

覆器以攲嗟鲁庙，设瓴而建笑秦关。春风一卷出山去，万里青秧抱瓮闲。
辞免不允蒙恩遣中画降赐趣行不获已受命二首 其二
李纲（宋代）

频年巨盗据荆湖，自是廷臣计画迂。虎兕傥令随指扰，疮痍可画即时苏。

上流自昔多雄镇，内静方能备外虞。子贱只忧还掣肘，文侯解信乐羊无。
送客
王仲通（金朝）

措足疑无地，扪心幸有天。故人成邂逅，残喘见哀怜。

落日惊䰟外，孤云泪眼边。西归万里梦，今夕到君船。
夏日奉陪陆使君长源公堂集
皎然（唐代）

府中自清远，六月高梧间。寥亮泛雅瑟，逍遥扣玄关。

岭云与人静，庭鹤随公闲。动息谅兼遂，兹情即东山。
二月廿四日归海藏楼花已半残 其二
郑孝胥（清代）

梅泉诚善颂，惜此盖世翁。惜乎天不与，非穷亦非通。

举世如鸿毛，泰山在此穷。七十何所求，哀歌气填胸。

友朋稍见知，来往成奇踪。春秋归斯楼，八年更雨风。

置子鲁阳戈，行看日再中。
思佳客（竹西从人去数年矣，今得归，偶以此烦全美达之）
吕渭老（宋代）

曾醉扬州十里楼。竹西歌吹至今愁。燕衔柳絮春心远，鱼入晴今水自流。

情渺渺，梦悠悠。重寻罗带认银钩。挂帆欲伴渔人去，只恐桃花误客舟。
折山道中六言寄涌翠道人
朱槔（宋代）

草枯虫跃惊响，溪静鱼行闪光。
只么时时管带，可须细细商量。
同游岳麓道遇大雪马上次敬夫韵
林用中（宋代）

遥瞻衡岳顶，云尽碧参差。
人从南方至，雪坠西崖垂。
谈玄问老子，鸣佩邀神妃。
飞花舞琼瑶，青壁比珠玑。
平生山水兴，行止只自知。
飘飖凌浩荡，犹恐太白低。
松持岁寒操，梅放冰雪姿。
迢递崑崙颠，俯仰动遐思。
兹峰名天下，突兀真绝奇。
行行将易晚，去去尚追随。
我爱君饮酒，君爱我赋诗。
相看各惆怅，勉旃在明时。
文元贾公挽辞二首
王安石（宋代）

铭旌萧飒九秋风，薤露悲歌落月中。
华屋几人思谢傅，佳城今月闭滕公。
名垂竹帛书勋在，神寄丹青审象同。
天上貂蝉曾梦赐，归魂应佩紫阳宫。
海虞十二景 其四 两湖浮镜
卢龙云（明代）

玉匣谁开镜，寒光对郭分。双涵沧海月，半度具区云。

钓艇烟笼棹，莲舟绿映裙。歌声随处起，偏动旅中闻。
和题落笔峒
许源（宋代）

落笔古仙峒，天开一段奇。
林深云挂搭，石乱路委蛇。
彷佛禅僧骨，糊涂墨客诗。
何当了公事，相与问仙期。
官居书事
陆游（宋代）

走遍人间老更穷，强寻一笑与谁同？簿书衮衮呻吟里，歌舞纷纷困睡中。
手版倒持悲末路，寒江独钓媿高风。
知心赖有谭夫子，时遣书来问放翁。
立春日雪中游蒙谷
刘敞（宋代）

冰解泉应动，云寒雪更飞。谷中知律变，林下觉春归。

风物如游蜀，衣冠似浴沂。瑶林与碧树，处处竞芳菲。
宁采
孔平仲（宋代）

宁采粪上英，莫折园中柳。人情愈薄恶，变态在回首。

纷纷苦相攻，把臂曾缔友。阴机多鬼祸，似此奚可久。

巧言奋南箕，定籍挂北斗。豺虎虽不食，且使乌啄口。
浣溪沙 初秋
黄琬璚（清代）

露井高桐落叶疏。黄花消息雁来初。夜凉风透碧纱橱。

几曲红栏人倚倦，湘帘窣地妥真珠。龙涎香烬博山炉。
陪张燕公登南楼
赵冬曦（唐代）

抑郁何以欢，阴氛亦登望。孤岛轻雾里，行舟白波上。

目劳西北云，心醉东南嶂。昔日青谿子，胡然此无状。
与郑辕薛晏游枋口同赋三韵诗 蒙泉
崔全素（唐代）

溪转闻鸣泉，林疏渲苍藓。䔩洁来潺湲，凝光散清浅。

未知适所从，空山漫流衍。
病中秋怀寄袭美
陆龟蒙（唐代）

病容愁思苦相兼，清镜无形未我嫌。贪广异蔬行径窄。

故求偏药出钱添。同人散后休赊酒，双燕辞来始下帘。

更有是非齐未得，重凭詹尹拂龟占。
大风雪中迪吉老寻余钟山二首 其一
释德洪（宋代）

风声卷地奔万马，雪花连空若推下。道人轩渠何所来，笑里丹砂不知价。
送周子落第游荆南
岑参（唐代）

足下复不第，家贫寻故人。且倾湘南酒，羞对关西尘。

山店橘花发，江城枫叶新。若从巫峡过，应见楚王神。
衡江逢陆子羽之江西赋别
欧阳辂（清代）

衡山弄影清湘水，一朵青烟沈水底。江头秋月送归人，尽夜舟行雁声里。

衡阳东行望庐山，长江路绕长云间。北风吹衣岁欲晏，陆郎去矣何时还。
初入秦川路逢寒食
李隆基（唐代）

洛阳芳树映天津，灞岸垂杨窣地新。直为经过行处乐，

不知虚地两京春。去年馀闰今春早，曙色和风著花草。

可怜寒食与清明，光辉并在长安道。自从关路入秦川，

争道何人不戏鞭。公子途中妨蹴鞠，佳人马上废秋千。

渭水长桥今欲渡，葱葱渐见新丰树。远看骊岫入云霄，

预想汤池起烟雾。烟雾氛氲水殿开，暂拂香轮归去来。

今岁清明行已晚，明年寒食更相陪。
颂古三十八首
释从瑾（宋代）

我手何似佛手，合掌面南看北斗。
兔推明月上千峰，引得寒山开笑口。
咏华琼章 其二
秦廷璧（清代）

丰姿清绝想来真，成佛生天总宿因。剩有一钩湖上月，当年曾照阁中人。
中春偶书
陆游（宋代）

邻曲祈蚕候，陂塘浸种时。
春寒薪炭觉，雨霁鼓钟知。
驴瘦冲泥怯，鱼惊食钓迟。
衰翁一味嬾，耕养媿吾儿。
腐儒
童轩（明代）

老大乾坤一腐儒，支颐长日叹归与。功名误我难忘国，风雨怀人数寄书。

兴入莼鲈秋水远，梦迷蕉鹿夜灯馀。何当解组居林下，曲径穿花驾小车。
渔舍观海寄修竹
黄庚（元代）

寒云漠漠护墙阴，潇洒梅枝出竹林。
影落荒矶和雪钓，香浮老瓦带春斟。
几恁水驿传芳信，祗许沙鸥识素心。
回首孤山千树远，扁舟乘兴梦中寻。
送通许张知县考满
王翰（唐代）

繁台草绿水流澌，正是郎官考绩期。昔向斗牛占剑气，今骑斋马劝农时。

雨馀梁苑花如锦，风煖隋堤柳拂丝。比到神京春正好，蓬莱宫殿碧参差。
欲雨
洪适（宋代）

雨意泄琴床，桃笙骤觉凉。冲飙方贾勇，藻景荐韬光。

去室怜鸠妇，封闾看蚁王。青灯可吾伴，黄卷任更长。
复寒
郭祥正（宋代）

三月闽南国，阴寒变惨凄。市楼添酒价，山雨勒莺啼。

田父忧春种，商人怯路泥。何当好风日，稚子浴清溪。
出越城舟行乙夜纡道以避过兵
孙岩（宋代）

扰扰红巾起草间，旧游何地不凋残。
归囊薄有桃花米，行路如经竹节滩。
战马东来横杀气，扁舟北去解忧端。
曲肱便结须臾梦，柳暗黟川把钓竿。
题南溪山
曾宏正（宋代）

老仙乘白龙，飞入白云乡。岩前刻舟痕，游子常彷徨。

清商韵风松，疑有笙鹤翔。我欲往从之，居然尘鞅缰。

酒阑下山去，回首空慨慷。
偶成
杨简（宋代）

中堂此景亦不恶，叠嶂穷林张翠幄。
有时云气间出没，谁能绘画得此乐。
诗人如麻笔如椽，拟待索纸莫莫莫。
孔子明目尚不见，枉费精神去摸索。
感怀 其九
王冕（元代）

志士惜白日，愁多感夜长。
夜长固无奈，况复重凄凉。
昔我同心友，漂流在他乡。
他乡各异俗，所习谅非常。
道路阻且远，无由吐中肠。
俯闻流水声，仰叹明月光。
振衣风泠泠，矫首天茫茫。
贺新郎·田舍炉头语
汪晫（宋代）

田舍炉头语。便如何学得，三变美成家数。村酒三杯狂兴发，拔剑偶然起舞。只麽也、迎寒送暑。待草万言书上阙，似忧端、倚柱东邻女。卿相事，未易许。渔歌且和芙蓉渚。又何须、淫辞媟语，诃风诋雨。劝人生、且随缘分，分外一毫莫取。那富贵、由天付与。身蹈危机犹不觉，如布衣、自在都无阻。空博得，雪千缕。
朱明书馆阅予谈经处
庞嵩（明代）

并合双山古博罗，山椒曾此结行窝。真丹谩说九回转，短剑曾经廿载磨。

翠羽不来梅欲老，黄龙稳卧草偏多。旧时童冠追随伴，几得风雩共笑歌。
邵武赵使君挽章二首 其二
曹彦约（宋代）

脱白同辛丑，苍黄共丙寅。京华誇俊逸，鄂渚话酸辛。

谓上樵川最，还登要路津。邻墙摧一柱，岁晚倍伤神。
资中八首
范祖禹（宋代）

资山岩谷多神仙，鸾车凤马随飞烟。
神女萧萧来暮雨，浮丘往往下云軿。
和虞永康梅花十绝句
魏了翁（宋代）

世间无物可谈空，开落荣枯实理同。
百树好花一编易，主人立处俨当中。
尝葡萄
武衍（宋代）

压架骈枝露颗圆，水精落落照晴轩。
微酸自是江南种，尚忍因渠说太原。
次韵诚斋寒食日雨中游上天竺 其十
许及之（宋代）

布地黄金间碧疏，归依大士摄心初。功名骨相元何有，身口业中除得无。
鸣弦
瞿汝稷（明代）

莫讶过从懒，知希野性便。
鸟闲窥点笔，云淡和鸣弦。
幽事容孤赏，心期岂众全。
萧条南郭几，兀傲赫胥前。
菊花诗问答 其一
杨处厚（宋代）

问篱菊，谁遗金英秋始缛。花枝依旧去年黄，人发不如当日绿。
蒙召拜拾遗书情二首
费冠卿（唐代）

拾遗帝侧知难得，官紧才微恐不胜。

好是中朝绝亲友，九华山下诏来征。

三千里外一微臣，二十年来任运身。

今日忽蒙天子召，自惭惊动国中人。
满江红·落枕鸿声
陈著（宋代）

落枕鸿声，龙山梦、蓦然惊觉。还堪喜、木樨香底，鹊声翻晓。弄雨堪成霜意懒，望寒先怯山容老。最难逢、无一点西风，惊乌帽。竹叶酒，倾杯小。橙齑鲙，银盆好。称良辰欢宴，及今年少。须信从来黄菊寿，堪应便放青霜恼。但看花、日日是重阳，金尊倒。
青田湖客遗巨鲤独酌
徐渭（明代）

相遗三尺鲤，正逢沽酒归。青田湖畔网，红蓼岸头矶。

留尔待斜月，飘然竟拂衣。晚霞陪醉烂，故作舞裙绯。
三台 咏南都
俞彦（明代）

看山围故国如昨，女墙月来还去。吴楚分、地作镇龙盘，江海汇、天成虎踞。

前朝事、燕子能相语。总不过、偏安割据。逞浮艳、子夜铜鞮，恣淫乐、后庭琼树。

迤千年唐联五代，宋朝南渡尤误。画江守、苟活到钱塘，舍神皋、翻资胡虏。

任潮打、空城晨暮。天留靳、绛节薇垣，待时到、都归真主。

见储胥紫气簇拥，未央瑞云浓护。万斯年、重译亘梯航，千八百、共球欢舞。

秦淮绕、御苑通仙澍。望翠烟、钟阜凝贮。玉衣举、铁马常趋，祀光辉、夜旋龙驭。
寄何首乌丸与友人
文同（宋代）

此草有奇效，尝闻于习之。
陵阳亦旧产，其地尤所宜。
翠蔓走岩壁，芳丛蔚参差。
下有根如拳，赤白相雄雌，
斸之高秋后，气味乃不亏。
断以苦竹刀，蒸曝凡九为。
夹罗下香屑，石密相和治。
入臼杵万过，盈盘走累累。
日进岂厌屡，初若无所滋。
渐久觉肤革，鲜润如凝脂。
既已须发换，白者无一丝。
耳目固聪明，步履欲走驰。
十年亲友别，忽见皆生疑。
问胡得尔术，容貌曾莫衰。
为之讲灵苗，不为世俗知。
盖以多见贱，蓬藋同一亏。
君如听予服，此语不敢欺。
勿信柳子厚，但夸仙灵脾。
次陈少卿见赠养
曾几（宋代）

少卿令德公，不肯入州府。
种花养风烟，艺木荫庭宇。
了无适俗养，真可与晤语。
永怀君诗句，净洗我尘土。
如何百里间，此秘欠未睹。
今晨款荆扉，老气压方虎。
新诗疾雨风，妙字列行伍。
华宗有后山，句律严七五。
豫章乃其师，工部以为祖。
君方讨渊源，奚啻窥牖户。
我贫无一钱，不敢学农圃。
空馀数卷书，肠腹自撑拄。
松风阁追次莫东川韵二首 其一
邵宝（明代）

倚天松不受风摇，白鹤回翔似有招。何处客来忘此阁，故人诗在忆同朝。

采苓每带云双屐，供石时添水一瓢。莫道山中无语者，老僧送罢又逢樵。
题晁补之老子骑牛图
弘历（清代）

黄发番番背已台，禹馀暂下九琳台。五千不是閒抛置，为付关门令尹回。
耕渔乐赠金华相士
胡长孺（元代）

忆昔力耕金华野，青蓑绿笠风烟下。扶犁荷锄岂不倦，春醅映盏清如写。

亦曾扁舟钓钱唐，长缗短棹浮沧浪。颠风驾潮涛更恶，若比世路犹康庄。

安有高情唐许协，深閟神光形亦偞。还骑官马走黄尘，江山过眼空重叠。

少年壮气苦不羁，西川南海去如驰。二毛已非折腰具，况与志愿常参差。

长官怒骂沸于爚，口自唯诺心自怍。升斗未疗饥寒忧，低佪独羡耕渔乐。

老翁双瞳秋月如，何时照我归乡闾。江湖耕渔乐复乐，挂冠径归良不恶。
报德庵
叶适（宋代）

王孙生长安仁宅，亲见宣仁靖家国。
艰难身后苕水头，举目湖家非旧识。
孙儿负土成新阡，手把拱指导皆参。
皇天报德无穷年，蟠根翳叶藏云烟。
罗汉峰
陈岩（宋代）

阅尽人间万劫尘，平生结习一无存。
居山更向山头坐，兀兀真成不动尊。
句
高蟾（唐代）

君恩秋后叶，日日向人疏。（《宫词》）

知古斋主精校2000.01.22.

j
立秋前九日大雨凉甚
陆游（宋代）

雨暗初疑暮，云开已变秋。
有风生枕簟，无汗渍衣?。
漉酒尝浮螘，题诗走黑蚪。
呼儿治书笈，吾欲剡中游。
淘渠
梅尧臣（宋代）

开春沟，畎春泥。
五步掘一堑，当途如坏堤。
车无行辙马无蹊，遮截门户鸡犬迷。
屈曲措足高复低，芒鞋苔滑雨凄凄。
老翁夜行无子携，眼昏失脚非有挤。
明日寻者尔瘦妻，手提幼女哭嘶嘶，
金吾司街务欲齐，不管人死兽颠啼。
寄杜侍御
王建（唐代）

何须服药觅升天，粉阁为郎即是仙。买宅但幽从索价，

栽松取是不争钱。退朝寺里寻荒塔，经宿城南看野泉。

道气清凝分晓爽，诗情冷瘦滴秋鲜。学通儒释三千卷，

身拥旌旗二十年。春巷偶过同户饮，暖窗时与对床眠。

破除心力缘书癖，伤瘦花枝为酒颠。今日总来归圣代，

丈人先达幸相怜。
暮春书事
姚合（唐代）

穷巷少芳菲，苍苔一径微。酒醒闻客别，年长送春归。

宿愿眠云峤，浮名系锁闱。未因丞相庇，难得脱朝衣。
啄木行赠净珇上人
戴表元（宋代）

东园嘹嘹还剥剥，有鸟晨饥啄霜木。天寒虫豸得几何，爪觜披猖良为腹。

华堂蝙蝠添毛衣，飞蚊净尽何处归。海山野鹤亦有饥，饥绝不向人前飞。
天仙子 题宗室孚世伯母高恭人荼蘼花册子
梁鼎芬（清代）

一抹春痕轻绣碧。脂零方絮伤心色。玉郎肠断已年年，看不得。

人头白。閒庭寂寞敲诗客。
睢阳庙二首 其二
王式丹（清代）

绣幔烟沉铁面寒，冲冠馀怒尚桓桓。戴天定不偕阿荦，斫地还应灭贺兰。

万古岁时尊俎豆，九幽灵爽托筳篿。即今灯火倾城市，彩绘旌旗彻夜看。
云边阻雨
刘宰（宋代）

蔷薇篱落送春阑，笋葚园林早夏间。
牛背牧儿酣午梦，不知风雨过前山。
高亭驻眺招宫苑张端臣
宋祁（宋代）

蜀天向腊寒未极，倚槛绵睇亭皋分。
一萍团红江上日，数盖淡白楼头云。
杯中竹叶与谁举，笛里梅花那忍闻。
愿君枉步数相劳。他时离绪徒纷纷。
横笛引 其一
耶律铸（宋代）

雪梅清瘦怕春知，待结同心与阿谁。谁许云封将怨笛，引吟龙去陇头吹。
削平魏珰墓为张蘧若侍御赋
宫鸿历（清代）

龟鼎龙蛇岁，貂珰虺蜮俦。奸能迷鹿马，心肯混铃驺。

稂莠真非类，沟涔止下流。初为中谒者，旋典大长秋。

保母黄罗服，监奴绿臂鞲。高明侯览宅，臲卼李膺舟。

遂丧澄清志，谁怜草莽忧。艰危逢夏馥，仓卒问朱游。

北寺关三木，西园拜五侯。刊章收月旦，投匦犯星邮。

钩党秋茶似，爰书夏日侔。瞰人韩凤惯，阶乱竖刁优。

左仗无甘露，南牙有败莸。刀锤凭颊舌，搒楚代虔刘。

桎梏甘陵学，锒铛楚国囚。摧残登鬼录，殄瘁尽人谋。

笑看三台坼，心甘万姓仇。不知百年后，何意一抔留。

马鬣西山麓，龟趺大道周。胡为乱胜国，竟得首高丘。

白日张星耀，青春御史游。乃心存义愤，抗志见风猷。

伐恶追千劫，诛奸到九幽。丰碑立掊击，狐冢旋锄耰。

骨朽犹堪戮，魂飘不敢啾。当年六君子，一笑掷吴钩。
乙丑七月二十九日夜分梦一士友风度甚高一见
陆游（宋代）

客中得友绝清真，盖未倾时意已亲。
枕冷不知清夜梦，眼明喜见老成人。
河倾斗落三传漏，雾散云归两幻身。
心亦了然知是妄，觉来未免一酸辛。
除夕雉臬署斋对酒作
李文秀（清代）

青阳市惠泽，万物咸昭苏。足信天地心，未定荣与枯。

嗟予宰剧天，三岁颇勤劬。戴星急公程，饮水志不渝。

虽无赫赫功，父老则已孚。燕蓟北鄙人，赋性原拙愚。

幸得逭罪戾，寒梅照冰壶。冉冉星纪流，兹岁又告除。

逋债苦煎迫，家人相嗟吁。解颜慰童孺，何用此区区。

枉道不可为，前贤有令模。不见冱寒尽，春风吹衣裾。
和陶饮酒二十首
苏轼（宋代）

蠢蠕食叶虫，仰空慕高飞。
一朝传两翅，乃得黏网悲。
啁啾同巢雀，沮泽疑可依。
赴水生两壳，遭闭何时归。
二虫竟谁是，一笑百念衰。
幸此未化间，有酒君莫违。
春日即事 其二
沙琛（清代）

万绿繁阴合，残红乱雨飘。人家不知处，涧水曲通桥。

松蕊攒金粟，藤花幔紫绡。山林随处好，春事亦偏饶。
翠微书舍为徐七山
庞嵩（明代）

袭葛金风乍到秋，碧山云径小窗幽。图书对榻惟周孔，冠盖临轩有牧裘。

五岭岚光连越峤，七山烟翠拥罗浮。铁桥自有通霄路，跃足应须到上头。
莱石茶酒器寄邵先生作诗代书
王益柔（宋代）

宝刀切石如春泥，雕剜成器青玻璃。
吾尝阅视得而有，惜不自用长提携。
前时过君铜驼陌，门巷深僻无轮蹄。
呼儿烹茶酌白酒，陶器自称藿与藜。
爱君居贫趣间放，一语不涉青云梯。
嗟予都城走尘土，日远樽杓愁盐齑。
缄封不启置墙角，顿撼时作琼瑶嘶。
争如特寄邵高士，书帙几杖同幽栖。
荷锄剩治田间秽，抱瓮勤灌园蔬畦。
明年春酒或共酌，为我扫石临清溪。
堆胜楼运干许永之修
刘才邵（宋代）

高城倚江凭峻址，层楼却忆高城里。迢迢飞磴出尘氛，绣栱朱城照江水。

四面云山千万叠，清原却与黄原接。碧螺宛转峰最奇，透色连云俱岌嶪。

楼前正对白鹭洲，翠虬夭矫横中流。回看井邑亦华盛，碧瓦鳞鳞光气浮。

崛起凌空何壮哉，岁久剥蚀霾风埃。高情一见为叹息，因循恐致奇标摧。

才刃由来有馀地，葺旧扶倾真复易。坐令风月为清新，还使江山增胜气。

公家列屋人如玉，清唱不须吹管逐。沉沉清夜绣筵开，垂下珠帘隔银烛。

放教帘外水仙听，传作仙家步虚曲。识高器远追前人，不独文采风流存。

凭城纵目莫厌数，即去飞腾登要津。老来自觉诗思悭，况此清绝形容难。

恐公他时怀旧赏，犹堪展作画图看。
独客二首
董嗣杲（宋代）

独客梦中过，千愁醉里生。
秋酲谁可解，晚卧自难成。
破屋无人气，幽泉有雨声。
南窗多不掩，想像竹房清。
送吉中孚拜官归楚州
李端（唐代）

才子神骨清，虚竦眉眼明。貌应同卫玠，鬓且异潘生。

初戴莓苔帻，来过丞相宅。满堂归道师，众口宗诗伯。

须臾里巷传，天子亦知贤。出诏升高士，驰声在少年。

自为才哲爱，日与侯王会。匡主一言中，荣亲千里外。

更闻仙士友，往往东回首。驱石不成羊，指丹空毙狗。

孤帆淮上归，商估夜相依。海雾寒将尽，天星晓欲稀。

潮头来始歇，浦口喧争发。乡树尚和云，邻船犹带月。

到洞必伤情，巡房见旧名。醮疏坛路涩，汲少井栏倾。

别我长安道，前期共须老。方随水向山，肯惜花辞岛。

怅望执君衣，今朝风景好。
尚书荣拜恩命夤疾中辄课恶诗二首以申攀赞
徐夤（唐代）

明公家凿凤凰池，弱冠封侯四海推。富贵有期天授早，

关河多海敕来迟。昴星人杰当王佐，黄石仙翁识帝师。

昨日诏书犹漏缺，未言商也最能诗。

东郊迎入紫泥封，此日天仙下九重。三五月明临阚泽，

百千人众看王恭。旗傍绿树遥分影，马蹋浮云不见踪。

借问乘轺何处客，相庭雄幕卷芙蓉。
题郁氏古村图
智舷（明代）

仲夏喜无事，披图探野趣。不离方寸间，写出几村树。

鸟道入高方，人家在烟雾。溪口挽钓船，草际横樵路。

是谁幽栖士，遗韵宛如故？掩映屋东西，松竹凌霜露。
重阳庵
史鉴（明代）

我游重阳庵，不见重阳子。丹成飘然与世辞，骑龙遨游太清里。

三山等鳌簪，四海犹杯水。万里一瞬间，千年片时耳。

后人作屋青山头，重阳不来人自游。长风萧萧日杲杲，醉卧白石临清流。

青衣洞，深且幽，衔花野鹿鸣呦呦。仰招浮云唤白鹤，吾将与尔仍丹邱。
和家恭伯韵别曹扬休还涪陵五首
程公许（宋代）

精蓝靖馆手同携，细与重论文暇时，
须信有方藏肘后，可能无药起支离。
方水滴子
万俟绍之（宋代）

质由良冶就，心向主人倾。
外倣片金制，中藏勺水清。
兔毫芳露染，龙尾湿云生。
终令双眸炯，曾窥妙女成。
行次长风沙次韵
刘跂（宋代）

清晨喜气动江流，两见新篇到小舟。石裂崖颓非快意，风声鹤小亦消忧。

已令双鲤随梅使，更不飞乌倚柁楼。兴味从今得嘉境，著书应不号穷愁。
酬寄
刘摰（宋代）

赵郎趁我弛担初，为寄肘后杨炎书。盈编专备瘴岭病，仁及来世功谁如。

城南老庐有别舍，我来埽榻成燕居。坐忘不复一念起，寸田自治何须锄。

养生防患不知此，从事方药亦已疏。飞鸢未妨随溪水，黄茅正使侵庭除。

玄膺晨漱已可饱，脯膳况复馀米鱼。聊将此书一过读，寄语庶不忧乡闾。
喜韩樽相过
岑参（唐代）

三月灞陵春已老，故人相逢耐醉倒。瓮头春酒黄花脂，

禄米只充沽酒资。长安城中足年少，独共韩侯开口笑。

桃花点地红斑斑，有酒留君且莫还。与君兄弟日携手，

世上虚名好是闲。
作家书寄直侯旋自焚之
范淑（清代）

鲁书将发又旋焚，便觉微生细似尘。气短自知心力瘁，尚持孤愤寄何人。
绝句二首寄绍堂求巧石 其一
陆文圭（元代）

篱根怪石起层云，浅带春泥碧藓纹。乞与诗人时醒酒，也胜豪夺任监军。
古意效东野二首 其一
张耒（宋代）

与君虽异坊，秋凉各平分。已遣月入牖，更教风扫门。

照君幌中寝，拂君堂上尘。绸缪似衣带，终日绕君身。
客自富川来言湖水已到万坡
周紫芝（宋代）

昔年唤客饮湖边，犹记湖天五月寒。白鹭翻空归杳霭，惊涛卷雪到杯盘。

鲲鹏水击三千里，云梦胸吞八九宽。想得拍堤春涨满，又吹飞雨湿阑干。
答萧渊少府卷
梅尧臣（宋代）

君先大夫临终时，梦中尝赋晓寒歌。
骑龙跨鱼不是诞，直对上帝传吟哦。
才如李贺天亦少，直其在世尤难多。
文章父子不相似，君今平易祖袭那。
铜铁锦褧各有用，高下安得与等科。
大都精意与俗近，笔力驱驾能逶迤。
野雉五色且非凤，知时善鸣鸡若何。
如梦令
吕渭老（宋代）

珠阁雨帘高卷。望断碧梧墙院。短梦有幽寻，晓枕一峰云乱。谁见。谁见。风散菊英千片。
将东归留别杨宗礼十韵
宋祁（宋代）

清白旧家声，论交得宁馨。
摛华吐凤赋，闻礼堕鱣庭。
潘夏叨连璧，荀陈更聚星。
膠投思固漆，渭浊许过泾。
合坐怀妍唱，分诗写素屏。
情深方柏悦，性懒自榆暝。
短羽偏惊月，羁游剧泛萍。
北梁催税鞅，南郡阻繙经。
晓色三竿日，离歌十里亭。
期君促西上，相遇在神坰。
赠罗竹山术者
牟巘五（宋代）

鱼须翠碧都抛却，重糈今居卜隐中。
门外有来能握粟，为渠满意说年丰。
赠化主
陆九渊（宋代）

学佛居山林，往往仪状野。
道人翩然来，礼节何尔雅。
职事方惽惽，言论翻洒洒。
安得冠其颠，公材岂云寡。
蜡烛
罗邺（唐代）

煖香红焰一时燃，缇幕初垂月落天。堪恨兰堂别离夜，如珠似泪滴樽前。
赏梅偶成
吴芾（宋代）

一冬准拟赏江梅，直至如今始见开。
已怪轻寒勒春住，更忧横雨把花摧。
相携且看枝头雪，共坐聊倾树不杯。
况是公庭无个事，何妨一醉习池回。
放生玳瑁
王弘诲（明代）

文身介族赋形殊，斗水焉能豢尔躯。沧海放生吾意足，报恩何敢望明珠。
送武陵令
李覯（宋代）

之子当为邑，吾朝信择人。
位卑虽立事，任重合忧民。
槃瓠多遗种，桃源即近邻。
登临如有见，才思日应新。
和使回过松子岭
苏颂（宋代）

石径萦纡甚七盘，披榛策马上烟峦。
回头却见临潢境，千里犹如指掌看。
咏蒲团
舒邦佐（宋代）

细观才满一轮月，静坐能销万古心。
莫向洪炉烘醉客，只宜清夜定禅林。
和文与可洋州园亭三十咏 霜筠亭
苏辙（宋代）

林高日气薄，竹色净如水。
寂历断人声，时有鸣禽起。
满庭芳 未欲脱家
王哲（金朝）

未欲修持，先通吉善，在家作福堪当。晨参夜礼，长是名香。渐渐堪疏色减，看分寸、营养爷娘。擒猿马，古来一句，柔弱胜刚强。从长。凡百事，先人后己，勤认炎凉。与六亲和睦，朋友圆方。宗祖灵祠祭飨，频行孝、以序思量。逢佳节，欢欣访饮，齐唱满庭芳。
题雪桥清晓图
王寂（南北朝）

山翁卧听溪风急，夜半筛珠落窗隙。千岩浩荡失故态，万径荒寒灭人迹。

拿舟欲访戴安道，截岸层冰正堆积。翩然清兴不可遏，侧望招提无咫尺。

摄衣便挈蛮童去，秃袖抱琴龟手漆。长桥蜡屐拄枯藤，卓破横江玉龙脊。

粥鱼晨磬声未了，扣门唤起弥天释。开轩对榻谁宾主，呵手续弦坐摇膝。

从来支许事幽寻，放意茶颠恣诗癖。虎溪相送尚迟留，更待林梢挂苍璧。
三国志魏书九首 其六 王粲
郑学醇（明代）

世路干戈满目愁，王孙犹自滞荆州。不知归款曹公后，诃赋何人更倚楼。
夏景诗意画为于景瞻题
倪谦（明代）

柳花飞尽春归后，翠屋重重嘉树茂。日长庭院梅雨过，满地浓阴间白昼。

参差池馆倚碧空，台榭半临湖水中。曲栏飞栋落晴影，分明倒浸冯夷宫。

谁言绿暗红芳歇，一架蔷薇染猩血。棕榈叶战起薰风，万斛沉檀座中爇。

珠帘挂在珊瑚钩，暑气不侵楼上头。嫩凉细细透白苧，天吴供与人间秋。

冲烟白鸟飞频到，跃渚鲜鳞俯堪钓。抱琴逸士许登临，倚槛幽人从笑傲。

荆关妙手真绝奇，毫端写出无声诗。清涟杰构照双眼，佳境似倩夸娥移。

深深门径红尘隔，此地宁容车马客。剡水閒居贺监家，辋川别墅王维宅。

君辞旧隐西河滨，几载看家凭四邻。只今归去手亲理，圣恩已许为閒人。

踏花旋扫湖边路，雾阁云窗总如故。啸歌声落云水乡，水伯山灵亦惊顾。

蹇予自斥青琐班，与君住对燕然山。枯鱼纵壑马脱絷，放舟同向江南还。

何时访君帆独挂，来赏湖山避炎夏。置身俱在图画间，奚用重看古人画。
江上泊舟
严羽（宋代）

天际长愁客，沙边旧驿亭。风低江浦雁，雪暗夜船镫。

穷老嗟身拙，狂歌畏酒醒。此生何定著，江汉一浮萍。
节日新晴归自天庆
杨万里（宋代）

初日明雁腹，酸风迎马头。如何一雨过，添却满城秋。

楼观色俱喜，槐榆影独愁。节中公事少，吏散得吾休。
次韵村居
陈镒（明代）

寂寞三家市，龙钟七十翁。相逢说生理，自诧得农功。

雉雊来牟熟，蚕登桑柘空。时平人意乐，邀我一尊同。
舟中夜坐
麟桂（清代）

日暮遥山分外青，夜深滴露湿窗棂。船头水面窥双月，萤火渔镫误远星。

几处寒蛩吟岸草，一声秋雁下沙汀。此时多小关心梦，笑我无求好独醒。
树稼谚
佚名（唐代）

树稼，达官怕。
送人归严陵并寄吴正传
李道坦（元代）

官车一两马并驰，送君朝出城门西。投觞誓河以为别，东流到海无还期。

云间挂冠归故里，河上停帆谢游子。不愿松江食巨鲈，甘向桐江钓寒水。

子陵昔钓川之侧，百尺高台犹屹立。斜日归舟系石根，稽首清风无愧色。

金华洞天清且幽，神仙牧羊松下游。故人吴君仙者俦，高卧岩屋秋浮浮。

兹山相邻尔睦州，山翠俯压城南楼。吴君之家某水丘，尺书欲烦亲手投。

一见足写平生忧。
书声斋即事
姚文奂（元代）

书声斋底有新凉，行李挑诗上夜航。月色满襟随我去，秋花如玉为谁香？

十年客路知今日，百里胥门尚故乡。朝□太平沾寸禄，不愁白首未为郎。
胡士彦挽词二首
陈师道（宋代）

此地来何晚，经年见未频。
荐贤仍赌命，有道可辞贫。
徒弟三千子，声名四十春。
襄阳耆旧内，无复姓庞人。
新秋雨过述怀
赵惇（宋代）

中兴日月明，王气山河在。万物饰昭回，稽首王言大。
登放鹤亭同似荀
孙云锦（清代）

亭前双屐云俱飞，亭下孤城山四围。近岫渐低远岫出，杏花净四桃花稀。

荒荒斜日下林角，习习好风吹客衣。间绕颓垣读断碣，古人如作吾谁归。
南昌晚眺
韦庄（唐代）

南昌城郭枕江烟，章水悠悠浪拍天。芳草绿遮仙尉宅，

落霞红衬贾人船。霏霏阁上千山雨，嘒嘒云中万树蝉。

怪得地多章句客，庾家楼在斗牛边。
早行五首
赵蕃（宋代）

茅屋鸡初递，枫林月半残。
滩倾惊枕仄，露下觉衾寒。
客子愁无那，舟人语未阑。
兰溪今夜泊，须酒慰艰难。
送林德辅粹三山
刘克庄（宋代）

匹雏力薄难轩轾，一鹗能高易挽推。
屡见衮衣闻吉语，安知夹挽偶遗才。
易云极困将亨矣，谚说平分有是哉。
若饯古公烦问讯，蚤开翘馆筑金台。
李丞相挽诗三首
刘子翚（宋代）

委质艰难际，精忠日月昭。
引裾尧浸缩，断鞅虏氛消。
顾眄安诸夏，风声动一朝。
南迁谁辨谤，公论付刍尧。
会严陵邵德芳同舍邀宿玄同斋道旧有作
林景熙（宋代）

市槐梦忽醒，乔柯落风雨。何人斧为薪，遗根尚依土。

缅怀赤炜初，郁若翠蛟舞。其下有桥门，雍雍冠带聚。

万物递衰盛，千载一仰俯。射策君先登，气勇不再鼓。

邅回三舍间，我亦跻寸武。云雷膏尚屯，有志良独苦。

空山少芝薇，大泽多网罟。尔来涉长途，征衣拂天姥。

遥汎松江舟，薰风采芳杜。故人隐云间，九山青照户。

相逢各华颠，旧事不敢吐。悠哉抱玄同，高卧标枝古。
阮郎归
欧阳修（宋代）

雪霜林际见依稀。清香已暗期。前村已遍倚南枝。群花犹未知。

情似旧，赏休迟。看看陇上吹。便从今日赏芳菲。韶华取次归。
和张器先十绝
杨万里（宋代）

旧闻我里子张子，七字端能出六奇。
穷巷有门无剥啄，怪来佳容肯差池。
和李太白泰山一首
王奕（元代）

泰山天地极，邹鲁圣贤关。
周匝二千里，卓然位其间。
五文合泗水，八荒无竞山。
扶舆清淑运，日夜何曾闲。
尼山连峄阜，岂徒翠浮鬟。
轩辕与羲昊，孔孟垂曾颜。
正气尽此出，高哉其可攀。
贺新郎（弹琵琶者）
蒋捷（宋代）

妾有琵琶谱。抱金槽、慢捻轻抛，柳梢莺妒。羽调六么弹遍了，花柳灵犀暗度。奈敲断、玉钗纤股。低画屏深朱户掩，卷西风、满地吹尘土。芳事往，蝶空诉。

天天把妾芳心误。小楼东、隐约谁家，凤箫鼍鼓。泪点染衫双袖翠，修竹凄其又暮。背灯影、萧条情互。捐佩洲前裙步步，渺无边、一片相思苦。春去也，乱红舞。
癸巳七月送姚廉访移司金陵二首
黎廷瑞（宋代）

十载孤怀郁不开，二年谈麈得重陪。
亦知久聚难为别，纵复相逢有此回。
野老共遮骢马路，仙翁合管凤凰台。
慈湖相见如相问，已约钟山探早梅。
送卢评事东归（一作戴叔伦诗，题云送友人东归）
方干（唐代）

万里杨柳色，出关随故人。轻烟覆流水，落日照行尘。

积梦江湖阔，忆家兄弟贫。裴回灞亭上，不语共伤春。
马诗二十三首·其一
李贺（唐代）

龙脊贴连钱，银蹄白踏烟。
无人织锦韂，谁为铸金鞭。
中书即事
晏殊（宋代）

惨惨高槐落，凄凄馀菊寒。
粉墙多记墨，聊为拂尘看。
次韵刘寺簿暇日出郊按视贡院安养院漏泽园南教场饭于花药寺用韦苏州韵赋诗
程洵（宋代）

使君抱孤韵，胜日成独游。聊循七里郭，一赏千林秋。

射圃既徘徊，泽宫重咨畴。孰生病我疗，孰死骨我收。

遐观兴未穷，小憩山更幽。昔人事登览，不惮道里悠。

而我缚微官，抗尘苦淹留。何当奉杖屦，崇论排田驺。
牵牛花·其三
陈曾寿（清代）

一枝颜色费评夸，冷翠光中晕淡霞。
绝世幽情容一现，能如我意是秋花。
宣州杂诗二十首
梅尧臣（宋代）

竿头注腐鼠，水次野蜂知。
每视衔飞翅，因薰劚取陴。
绛囊千里道，乾蛹百钧驰。
尽入公侯第，雕盘助酒卮。
和简文帝赛汉高帝庙诗
刘遵（南北朝）

分蛇沦霸迹，提剑灭雄威。空馀清祀处，无复瑞云飞。

仙车照丹穴，霓裳影翠微。投玦要汉女，吹管召湘妃。

幸逢怀精日，豫奉沐休归。
送别长翁制干制赴审察
程公许（宋代）

屯云开宇宙，八表敛风尘。
猎德恢天纲，充庭诧蜀珍。
一编元佑学，双阙武林春。
赤汗青丝鞚，修途款问津。
陆子泉
郑庭芬（宋代）

塔中老宿空留影，湖上婴儿漫记名。唯有阶前一泓井，至今不改旧时清。
舟中漫兴
刘俨（明代）

青天缥缈吹云衣，碧水颠倒插翠微。
三家五家村舍出，一翠两翠沙鸥飞。
柳枝袅袅拂过艇，苔花斑斑生钓矶。
风尘不到是乐土，莫怪往来城府希
南园叔祖生日
张镃（宋代）

当途老稚遮不住，京口屯云饥待哺。
平生四海庙廊姿，八处蕃宣俱暇豫。
绍兴元勋如日悬，承家有人光后先。
骥行万里要老大，天公已与青松年。
愚孙穷好祗林薮，日汲菊潭清酿酒。
欲往寿翁道阻修，遥问长江借升斗。
人间乐呈唯逍遥，蓬莱方丈非迢迢。
诗成唤鹤衔将去，认取南阳卧龙处。
将赴京留赠僧院
杜牧（唐代）

九衢尘土递追攀，马迹轩车日暮间。玄发尽惊为客换，

白头曾见几人闲。空悲浮世云无定，多感流年水不还。

谢却从前受恩地，归来依止叩禅关。
和范秘书襄阳旧游
李频（唐代）

听话扬帆兴，初从岘首还。高吟入白浪，遥坐看青山。

枯木猿啼爽，寒汀鹤步闲。秋来关去梦，几夜度商颜。
访别严仪卿寄郭招甫
吴会（宋代）

言将远行迈，来宿故人家。爱尔时相顾，回舟日欲斜。

论心付杯酒，别路正梅花。不待江湖去，今朝鬓已华。
咏兰四首 其三
潘希曾（明代）

蕙本兰之族，气味亦相似。一干五七花，生香春夏际。

复有闽中产，叶高而稍腻。谁书本草经，误以零陵视。
秋思
周普（明代）

露下兰无香，风高叶初坠。空庭不见人，落月照孤坐。
次韵伯寿兄海棠
喻良能（宋代）

无情长笑杜陵老，不识海棠春意好。
东坡作意赏东风，为爱轻意映肉红。
枝头点缀知多少，贪睡今年开不早。
含情欲开还未开，紫蝶黄蜂亦懒回。
可怜熟视明人目，长恨年年看不足。
晓来风定雨霏霏，减却春光一片飞。
多愁更被花相恼，宁惜春衫同藉草。
送圆载上人归日本国
皮日休（唐代）

讲殿谈余著赐衣，椰帆却返旧禅扉。贝多纸上经文动，
如意瓶中佛爪飞。飓母影边持戒宿，波神宫里受斋归。
家山到日将何入，白象新秋十二围。
鱼复江中
刘禹锡（唐代）

扁舟尽室贫相逐，白发藏冠镊更加。远水自澄终日绿，

晴林长更过春花。客情浩荡逢乡语，诗意留连重物华。

风樯好住贪程去，斜日青帘背酒家。
琵琶翅三首
贾似道（宋代）

琵琶项上带销金，又看须长六足明。
若是黑青全没用，腿长肉厚满场赢。
楚妃引 其一
杨慎（明代）

金缸衔壁随珠烛，美人如月嬉华屋。明星烂烂接朝霞，笑杀兰膏誇宋玉。
李生弃官入道因寄
许浑（唐代）

西岩一径通，知学采芝翁。寒暑丹心外，光阴白发中。

水深鱼避钓，云迥鹤辞笼。坐想还家日，人非井邑空。
鹿鸣燕礼成贻解元诸友并呈通判寺簿兄及众同官五首 其二
罗愿（宋代）

鹿鸣首宵雅，义取好贤深。寥寥疑莫续，工席有遗音。

诗言君臣间，不以位相临。如禽食苹水，有酒方共斟。

从容陈所好，亦复有鸣琴。庶使峨冠者，洋洋动其心。

愿言解子褐，结绶贯华簪。真心有相感，千载岂殊今。